«Δεν πιστεύω στην φιλανθρωπία. Πιστεύω στην **αλληλεγγύη**.

Η φιλανθρωπία λειτουργεί κάθετα, γι’ αυτό είναι υποτιμητική. Κατευθύνεται από πάνω προς τα κάτω.

Η αλληλεγγύη λειτουργεί οριζόντια. Σέβεται τον άλλο και μαθαίνει απ’ αυτόν.

Έχω πολλά να μάθω από άλλους ανθρώπους»

*Eduardo Germán María Hughes Galeano*

(Ουρουγουανός Λογοτέχνης & Δημοσιογράφος)

**Η ΑΛΛΗΛΕΓΓΥΗ, ΟΠΩΣ ΕΚΦΡΑΖΕΤΑΙ ΑΠΟ ΤΑ ΙΔΙΑ ΤΑ ΠΑΙΔΙΑ…**

* …Φύγανε κι άνθρωποι από τον πόλεμο. (Κυριάκος Σ.)
* Γιατί; (Κυριάκος Ντ.)
* Φοβόντουσαν μη σκοτωθούνε. (Κων/νος)
* Φοβόντουσαν τον πόλεμο. (Σωκράτης)
* Μια πέτρα να έσπαγε όλη την πόλη.(Γιάννης – Μάριος)
* Φοβόντουσαν μην πεθάνουν τα παιδιά τους. (Λευτέρης)
* …και τα μωρά τους. (Χριστόφορος)
* Φύγανε.(Κων/νος)
* …και ήρθαν εδώ. (Σωκράτης)
* Τα πήραν μαζί τους τα παιδιά τους. (Φοίβος)
* Πώς όμως φύγανε αφού τα τανκς είχαν πατήσει τα αμάξια; (Κων/νος)
* Με τα πόδια έφυγαν. (Κυριάκος Σ.)
* Υπήρχαν γέφυρες. (Φοίβος)
* Ένα μωρό κοιμήθηκε στο δρόμο. (Κυριάκος Σ.)
* …και πέθανε. (Χριστόφορος)
* Πολύ περπάτημα. (Εύα)
* Δεν είχαν να φάνε. (Στέλλα)
* Ήρθε ένας κεραυνός και τα διέλυσε όλα. (Χριστόφορος)
* Μερικοί άνθρωποι πέσανε κάτω. (Κων/νος)
* Μερικά παιδιά καθόντουσαν στο δρόμο μέχρι να βρουν τη μαμά τους. (Λευτέρης)
* Ένα μωρό έφαγε απ’ τα σκουπίδια. (Κυριάκος Σ.)
* Και μπήκαν σε βάρκες. (Λευτέρης)
* Στριμώχτηκαν. (Κυριάκος Σ.)
* Μπορεί να τρύπαγαν οι βάρκες. (Γιάννης Β.)
* Μπορεί να βούλιαξαν και να βούλιαξαν κι οι ίδιοι. (Λευτέρης)
* Μπορεί να ήρθε ένα τεράστιο κύμα. (Ειρήνη)
* Μπορεί κάποιος να τρύπησε τη βάρκα. (Κυριάκος Ντ.)
* Ξύπνησε το μωρό. Κυρία τέλος; (Γιάννης Β.)
* Εσείς τι λέτε, τέλος;
* Όχι, κοιμόντουσαν στους δρόμους. (Κων/νος)
* Μπορεί να μπήκαν στη δικιά μας πόλη. (Σωκράτης)
* Αν έφταναν στη δική μας πόλη, τι θα τους λέγατε;
* Αν έγινε κάτι στη δική σας χώρα, αν ήσαστε χιλιάδες, να μη μείνετε εδώ. (Κυριάκος Σ.)
* Γιατί; (Σωκράτης)
* Εγώ θα τους έλεγα ελάτε. (Άγγελος)
* Επειδή είστε χιλιάδες και δεν έχετε σπίτια, ελάτε στα δικά μας. (Φοίβος)
* Εγώ θα τους έλεγα: Καλημέρα, ελάτε να παίξουμε. (Ειρήνη)
* Θέλετε να φάμε όλοι παρέα; (Γιάννης – Μάριος)
* Να έρθουν σε όλα τα σπίτια. (Σωκράτης)
* Ελάτε να σας πάρω μια αγκαλιά. (Λευτέρης)
* Να παίξουμε όλοι μαζί. (Χριστόφορος)
* Να σηκωθείτε να παίξεις. (Εύα)
* Να φτιάχνανε οι μάστορες σπίτια γι’ αυτούς. (Κων/νος)
* Σηκωθείτε να πιείτε γάλα, να βάλετε παπούτσια και να πάτε σχολείο. (Γιάννης – Μάριος)
* Θα τους έδινα αγάπη. (Φωτεινή)
* Αν έρθουν εδώ να πάμε να παίξουμε μαζί στη λίμνη. (Χρήστος)
* Να τους δώσουμε την ευτυχία που έχουμε στην καρδιά μας για να είναι χαρούμενοι κι αυτοί. (Κων/νος)
* Εντάξει, να μοιραστούμε το γέλιο και τη χαρά μ’ αυτούς που έχουν έρθει. (Κυριάκος Σ.)
* Όπως μοιράζεται το αρκουδάκι με τους φίλους του. (Γιάννης – Μάριος)
* Να τους πηγαίνουμε φαγητά. (Φοίβος)
* Να τους πηγαίνουμε κουβέρτες. (Στέλλα)
* Να μαγειρεύουμε και να τους πηγαίνουμε. (Κυριάκος Σ.)
* Να τους δώσουμε κρεβάτια. (Σωκράτης)
* …και σεντόνια λέω εγώ. (Φοίβος)
* Να τους δώσουμε σαμπουάν, να κάνουν μπάνιο. (Κων/νος)
* Και φαγητό. (Ειρήνη)
* Τρόφιμα. (Γιάννης Β.)
* Και να σταματήσει ο πόλεμος. (Λευτέρης)
* Ναι, για να μη φοβούνται πια. (Κων/νος)

Χωρίς πολλά λόγια από μας… στο 6ο Νηπιαγωγείο Καματερού συγκεντρώνουμε **γάλα (βρεφικό και εβαπορέ), σαπούνια ή σαμπουάν και μπισκότα** τα οποία θα επιδιώξουμε να τα παραδώσουμε οι ίδιοι (εκπαιδευτικοί, παιδιά και γονείς) σε χώρο συγκέντρωσης προσφύγων. Και θα φωνάξουμε να σταματήσει ο πόλεμος και να μην ξεκινήσουν άλλοι! Για να μην φοβόμαστε πια…